**Vergína** (kreik. Βεργίνα) on Kreikan kylä sekä samanniminen Véroian kunnan kunnallisyksikkö (Δημοτική Ενότητα Βεργίνας, *Dimotikí Enótita Vergínas*) ja entinen itsenäinen kunta. Se sijaitsee Imathían alueyksikössä Keski-Makedonian alueella. Koko kunnallisyksikön väkiluku on 2 464 ja varsinaisen Vergínan kylän väkiluku 1 242 (vuonna 2011).

Vergínan kylä sijaitsee 13 kilometriä kaakkoon kuntakeskuksesta ja alueyksikön pääkaupungista Véroiasta ja 80 kilometriä lounaaseen alueen pääkaupungista Thessalonikista. Vergína sijaitsee lähellä muinaista Aigaita, jonka arkeologinen kohde tunnetaan nykyään usein nimellä Vergína kylän mukaan.

Historia
--------

### Antiikki

*Pääartikkeli: Antiikin Aigai*
Vergínan kylän lähellä sijainnut antiikin aikainen Aigain kaupunki oli muinaisen Makedonian valtakunnan pääkaupunki argeadien hallitsijasuvun aikana vuodesta 650 eaa. eteenpäin. Sen jälkeen, kun pääkaupunki noin vuonna 400 eaa. siirrettiin Pellaan, Aigai säilyi Makedonian pyhänä kaupunkina, joka toimi muun muassa kuningassuvun hautapaikkana. Aigain arkeologinen alue, josta käytetään nykyään yleensä kylän mukaan nimeä Vergína, on liitetty Unescon maailmanperintöluetteloon. Se tunnetaan erityisesti Makedonian kuningashaudoista.

Aigain eli Vergínan kuninkaallinen hautakumpu.
### Nykyinen kylä

Nykyinen asutus paikalla on myöhempää perua. Vergínan kylä perustettiin vuonna 1922, kun kaksi pientä maalaiskylää Koútles (Κούτλες) ja Bármpes (Mπάρπες) yhdistettiin. Aiemmin alueen maat olivat turkkilaisten omistuksessa. Lausannen sopimuksen ja turkkilaisten häädön jälkeen maat jaettiin pitkälti paikallisille asukkaille ja muille kreikkalaisille, jotka muuttivat alueelle Bulgariasta ja Anatoliasta.

Kylän tärkein nähtävyys ovat Makedonian kuningashaudat, tärkeimpänä Filippos II:n hauta, sekä hautojen yhteydessä toimiva museo, jossa on hautakammioista löydettyjä esineitä. Niihin kuuluu muun muassa niin kutsutulla Vergínan auringolla koristeltu Filippoksen larnaks. Kylän lähellä on myös antiikin Aigain raunioita, mukaan lukien kuninkaallisen palatsin sekä teatterin rauniot. Nähtävyyksiin kuuluu myös uusi niin kutsuttu Aigain monikeskinen museo (*Polykentrikó Mouseío Aigón*), joka pyrkii esittelemään arkeologisia löytöjä uusin tavoin.

Vergína oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Véroian kuntaan yhdessä Apóstolos Pávloksen, Dovráksen ja Makedonídan kanssa.

Kunnallisyksikön osat
---------------------

Vergínan kunnallisyksikkö muodostuu seuraavista kylä- ja kaupunkiyhdyskunnista ja asutuksista:

| Kylä- tai kaupunki­yhdys­kunta | Kylä, kaupunki tai muu asutus | Väkiluku (2011) |
| --- | --- | --- |
| Metóchi Prodrómou | Metóchi Prodrómou | 110 |
| Palatítsia | Palatítsia | 834 |
| Sykéa | Sykéa | 278 |
| **Vergína** | **Vergína** | 1 242 |
| Yhteensä: 2 464 |

Lähteet
-------

  

1. 1 2 3  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 16.10.2015. Viitattu 1.9.2014. (kreikaksi)
2. ↑  Άρθρο 1: Νέα Αρχιτεκτονική της Αυτοδιοίκησης και της Αποκεντρωμένης Διοίκησης − Πρόγραμμα Καλλικράτης. (Kallikrates-suunnitelma, Kreikan virallinen lehti) *Εφημερίς της Κυβερνήσεως της Ελληνικής Δημοκρατίας*, 11.8.2010, nro Τεύχος Δεύτερο, Αρ. Φύλλου 1292.  Κεντρική Ένωση Δήμων Ελλάδας (ΚΕΔΕ). Artikkelin verkkoversio (PDF).  (kreikaksi) (Arkistoitu – Internet Archive)
3. ↑  ICOMOS: The Archaeological Site of Vergina: Advisory Body Evaluation  23.10.1995. UNESCO World Heritage Center. Viitattu 4.9.2017. (englanniksi)
4. ↑  Πολυκεντρικό Μουσείο Αιγών *Discover Veria*.  Arkistoitu 7.11.2017. Viitattu 4.9.2017.
5. ↑  Άρθρο 1: Σύσταση δήµων. NOMOΣ ΥΠ’ΑΡΙΘ. 3852: Νέα Αρχιτεκτονική της Αυτοδιοίκησης και της Αποκεντρωμένης Διοίκησης − Πρόγραμμα Καλλικράτης. (Kallikrates-suunnitelma, Kreikan virallinen lehti) *Εφημερίς της Κυβερνήσεως της Ελληνικής Δημοκρατίας*, 7.6.2010, nro Τεύχος Πρώτο, Αρ. Φύλλου 87.  Κεντρική Ένωση Δήμων Ελλάδας (ΚΕΔΕ). Artikkelin verkkoversio (PDF).  (kreikaksi)

Aiheesta muualla
----------------

* Kuvia tai muita tiedostoja aiheesta **Vergína** Wikimedia Commonsissa